### NN 16/2016 (19.2.2016.), Pravilnik o registrima ovlaštenih osoba za obavljanje poslova zastupanja u osiguranju i posredovanja u osiguranju i reosiguranju

HRVATSKA AGENCIJA ZA NADZOR FINANCIJSKIH USLUGA

461

Na temelju odredbi članka 433. točke 2. Zakona o osiguranju (»Narodne novine«, broj 30/15), Hrvatska agencija za nadzor financijskih usluga na sjednici Upravnog vijeća održanoj 12. veljače 2016. donijela je

PRAVILNIK

O REGISTRIMA OVLAŠTENIH OSOBA ZA OBAVLJANJE POSLOVA ZASTUPANJA U OSIGURANJU I POSREDOVANJA U OSIGURANJU I REOSIGURANJU

Članak 1.

(1) Ovim Pravilnikom Hrvatska agencija za nadzor financijskih usluga (dalje u tekstu: Agencija) utvrđuje oblik, sadržaj i pravila o načinu vođenja registara pravnih i fizičkih osoba koje imaju pravo na području Republike Hrvatske obavljati poslove zastupanja u osiguranju i posredovanja u osiguranju i reosiguranju.

(2) Registri iz stavka 1. ovoga članka vode se u elektroničkom obliku i u skladu s odredbama ovog Pravilnika, a dostupni su na službenim internetskim stranicama Agencije: http//www.hanfa.hr/.

Članak 2.

Agencija vodi registre:

1. Društava za zastupanje u osiguranju (oznaka: DZ).

2. Obrta za zastupanje u osiguranju (oznaka: OZ).

3. Društava za zastupanje u osiguranju i obrta za zastupanje u osiguranju u stanicama za tehnički pregled vozila (oznaka: DSTP i OSTP).

4. Društava za posredovanje u osiguranju i reosiguranju (oznaka: DP).

5. Zastupnika u osiguranju, odnosno fizičkih osoba koje su dobile ovlaštenje Agencije za obavljanje poslova zastupanja u osiguranju (oznaka: ZO).

6. Posrednika u osiguranju i reosiguranju, odnosno fizičkih osoba koje su dobile ovlaštenje Agencije za obavljanje poslova posredovanja u osiguranju i reosiguranju (oznaka: PO).

7. Kreditnih institucija koje imaju dozvolu za obavljanje poslova zastupanja u osiguranju (oznaka: KI).

8. Financijske agencije i HP-Hrvatske pošte d.d. (oznaka: FAHP).

9. Investicijskih društava koja imaju dozvolu za obavljanje poslova zastupanja u osiguranju (oznaka: ID).

10. Društava, podružnica i fizičkih osoba iz drugih država članica Europske unije i država potpisnica Ugovora o Europskom gospodarskom prostoru (dalje u tekstu: država članica) koje na temelju odredbi Zakona o osiguranju imaju pravo na području Republike Hrvatske neposredno obavljati poslove zastupanja u osiguranju i posredovanja u osiguranju i reosiguranju i podružnica društava iz drugih država članica koje na temelju odredbi Zakona o osiguranju imaju pravo obavljati poslove zastupanja u osiguranju i posredovanja u osiguranju i reosiguranju u Republici Hrvatskoj (oznaka: ENEP).

11. Društava, podružnica i fizičkih osoba iz Republike Hrvatske koje na temelju odredbi Zakona o osiguranju imaju pravo na području druge države članice neposredno obavljati poslove zastupanja u osiguranju i posredovanja u osiguranju i reosiguranju i podružnica društava iz Republike Hrvatske koje na temelju odredbi Zakona o osiguranju imaju pravo obavljati poslove zastupanja u osiguranju i posredovanja u osiguranju i reosiguranju u drugoj državi članici (oznaka: HNHP).

Članak 3.

(1) Upis i izmjena podataka u registru provodi se na temelju primljenih obavijesti subjekata upisa iz članka 2. ovoga Pravilnika, primljenih obavijesti nadležnih nadzornih tijela država članica i po službenoj dužnosti.

(2) Agencija će kronološkim redoslijedom izdavanja dozvola i ovlaštenja za obavljanje poslova zastupanja u osiguranju i posredovanja u osiguranju i reosiguranju, odnosno upisa u registar subjekta upisa iz članka 11. i 12. ovoga Pravilnika, svakom subjektu upisa prilikom upisa u odgovarajući registar dodijeliti jedinstven, nepromjenjiv i neponovljiv registarski broj subjekta upisa (dalje u tekstu: RBS).

REGISTAR DRUŠTAVA ZA ZASTUPANJE U OSIGURANJU

Članak 4.

(1) U registru društava za zastupanje u osiguranju vode se sljedeći podaci:

1. RBS,

2. tvrtka ili skraćeni naziv tvrtke,

3. matični broj društva (MBS) i osobni identifikacijski broj društva (OIB),

4. sjedište društva (grad, ulica),

5. datum i klasa dozvole za rad,

6. datum i klasa prestanka važenja dozvole za rad,

7. ime i prezime članova Uprave društva/direktora,

8. ime i prezime članova Nadzornog odbora/Upravnog odbora,

9. ime i prezime/tvrtka osnivača/člana društva,

10. ime, prezime odgovorne osobe u društvu za obavljanje poslova zastupanja u osiguranju/ovlašteni zastupnik u osiguranju,

11. kontakt-podaci društva (elektronička pošta, telefon, telefaks).

(2) Podaci iz stavka 1. točke 2., 4. i 10. ovoga članka javno se objavljuju u skladu s člankom 1. stavkom 2. ovog Pravilnika.

REGISTAR OBRTA ZA ZASTUPANJE U OSIGURANJU

Članak 5.

(1) U registru obrta za zastupanje u osiguranju vode se sljedeći podaci:

1. RBS,

2. tvrtka ili skraćeni naziv tvrtke obrta za zastupanje u osiguranju,

3. ime, prezime i osobni identifikacijski broj (OIB) vlasnika obrta,

4. matični broj obrtnice (MBO),

5. sjedište obrta (grad, ulica),

6. datum i klasa dozvole za rad,

7. datum i klasa prestanka važenja dozvole za rad,

8. ime, prezime odgovorne osobe u obrtu za obavljanje poslova zastupanja u osiguranju/ovlašteni zastupnik u osiguranju,

9. kontakt-podaci (elektronička pošta, telefon, telefaks).

(2) Podaci iz stavka 1. točke 2., 5. i 8. ovoga članka javno se objavljuju u skladu s člankom 1. stavkom 2. ovog Pravilnika.

REGISTAR DRUŠTAVA ZA ZASTUPANJE U OSIGURANJU I OBRTA ZA ZASTUPANJE U OSIGURANJU U STANICAMA ZA TEHNIČKI PREGLED VOZILA

Članak 6.

(1) U registru društava za zastupanje u osiguranju koji obavljaju poslove zastupanja u osiguranju u stanicama za tehnički pregled vozila vode se sljedeći podaci:

1. RBS,

2. tvrtka ili skraćeni naziv tvrtke,

3. matični broj društva (MBS) i osobni identifikacijski broj društva (OIB),

4. sjedište (grad, ulica),

5. datum i klasa dozvole za rad u stanici za tehnički pregled vozila,

6. datum i klasa prestanka važenja dozvole za rad u stanici za tehnički pregled vozila,

7. ime i prezime članova Uprave društva/direktora,

8. ime i prezime članova Nadzornog odbora/Upravnog odbora,

9. naziv i adresa stanice za tehnički pregled,

10. ime, prezime odgovorne osobe za zastupanje u osiguranju u stanici za tehnički pregled vozila/ovlašteni zastupnik u osiguranju,

11. kontakt-podaci (elektronička pošta, telefon, telefaks).

(2) U registru obrta za zastupanje u osiguranju koji obavljaju poslove zastupanja u osiguranju u stanicama za tehnički pregled vozila vode se sljedeći podaci:

1. RBS,

2. tvrtka ili skraćeni naziv tvrtke obrta za zastupanje u osiguranju,

3. ime, prezime i osobni identifikacijski broj (OIB) vlasnika obrta za zastupanje u osiguranju,

4. matični broj obrtnice (MBO),

5. sjedište obrta (grad, ulica),

6. datum i klasa dozvole za rad u stanici za tehnički pregled vozila,

7. datum i klasa prestanka važenja dozvole za rad u stanici za tehnički pregled vozila,

8. naziv i adresa stanice za tehnički pregled vozila,

9. ime, prezime odgovorne osobe za zastupanje u osiguranju u stanici za tehnički pregled vozila/ovlašteni zastupnik u osiguranju,

10. kontakt-podaci (elektronička pošta, telefon, telefaks).

(3) Podaci iz stavka 1. točke 2., 4., 9. i 10. i stavka 2. točke 2., 5., 8. i 9. ovoga članka javno se objavljuju u skladu s člankom 1. stavkom 2. ovog Pravilnika.

REGISTAR DRUŠTAVA ZA POSREDOVANJE U OSIGURANJU I REOSIGURANJU

Članak 7.

(1) U registru društava za posredovanje u osiguranju i reosiguranju vode se sljedeći podaci:

1. RBS,

2. tvrtka ili skraćeni naziv tvrtke,

3. matični broj društva (MBS) i osobni identifikacijski broj društva (OIB),

4. sjedište (grad, ulica),

5. datum i klasa dozvole za rad,

6. datum i klasa prestanka važenja dozvole za rad,

7. ime i prezime članova Uprave društva/direktora

8. ime i prezime članova Nadzornog odbora/Upravnog odbora,

9. ime, prezime/tvrtka osnivača/člana društva,

10. ime, prezime odgovorne osobe u društvu/ovlaštenog posrednika u osiguranju i reosiguranju,

11. kontakt-podaci društva (elektronička pošta, telefon, telefaks).

(2) Podaci iz stavka 1. točke 2., 4. i 10. ovoga članka javno se objavljuju u skladu s člankom 1. stavkom 2. ovog Pravilnika.

REGISTAR ZASTUPNIKA U OSIGURANJU

Članak 8.

(1) U registru zastupnika u osiguranju vode se sljedeći podaci:

1. RBS (ZO),

2. ime i prezime,

3. datum, mjesto i država rođenja ili osobni identifikacijski broj (OIB),

4. datum polaganja ispita,

5. datum/klasa ukidanja ovlaštenja za obavljanje poslova zastupanja u osiguranju.

(2) Podaci iz stavka 1. točke 1., 2., 3. i 4. ovoga članka javno se objavljuju u skladu s člankom 1. stavkom 2. ovog Pravilnika.

REGISTAR POSREDNIKA U OSIGURANJU I REOSIGURANJU

Članak 9.

(1) U registru posrednika u osiguranju i reosiguranju vode se sljedeći podaci:

1. RBS (PO),

2. ime i prezime,

3. datum, mjesto i država rođenja ili osobni identifikacijski broj (OIB),

4. datum polaganja ispita,,

5. datum/klasa ukidanja ovlaštenja za obavljanje poslova posredovanja u osiguranju i reosiguranju.

(2) Podaci iz stavka 1. točke 1., 2., 3. i 4. ovoga članka javno se objavljuju u skladu s člankom 1. stavkom 2. ovog Pravilnika.

REGISTAR DRUGIH PRAVNIH OSOBA S DOZVOLOM ZA OBAVLJANJE POSLOVA ZASTUPANJA U OSIGURANJU

Članak 10.

(1) U registru kreditnih institucija vode se sljedeći podaci:

1. RBS,

2. tvrtka kreditne institucije,

3. sjedište (grad, ulica),

4. tvrtka i sjedište podružnice i ime, prezime odgovorne osobe za obavljanje poslova zastupanja u osiguranju/ovlašteni zastupnik u osiguranju,

5. datum/klasa suglasnosti Agencije za obavljanje poslova zastupanja u osiguranju,

6. datum/klasa prestanka važenja suglasnosti Agencije za obavljanje poslova zastupanja u osiguranju,

7. datum/klasa dozvole Hrvatske narodne banke za zastupanje u osiguranju,

8. datum/klasa prestanka važenja dozvole Hrvatske narodne banke za zastupanje u osiguranju,

9. kontakt-podaci (elektronička pošta, telefon, telefaks).

(2) Podaci iz stavka 1. točke 2., 3. i 4. ovoga članka javno se objavljuju u skladu s člankom 1. stavkom 2. ovog Pravilnika.

(3) U registru Financijske agencije i HP-Hrvatske pošte d.d. vode se sljedeći podaci:

1. RBS,

2. naziv,

3. sjedište,

4. ime, prezime odgovorne osobe u društvu za obavljanje poslova zastupanja u osiguranju/ovlašteni zastupnik u osiguranju,

5. datum i klasa dozvole za rad,

6. datum i klasa prestanka važenja dozvole za rad,

7. kontakt-podaci (elektronička pošta, telefon, faks).

(4) Podaci iz stavka 3. točke 2., 3. i 4. ovoga članka javno se objavljuju u skladu s člankom 1. stavkom 2. ovog Pravilnika.

(5) U registru investicijskih društava koja imaju dozvolu za obavljanje poslova zastupanja u osiguranju vode se sljedeći podaci:

1. RBS,

2. naziv,

3. sjedište,

4. ime, prezime odgovorne osobe u društvu za obavljanje poslova zastupanja u osiguranju/ovlašteni zastupnik u osiguranju,

5. datum i klasa dozvole za rad,

6. datum i klasa prestanka važenja dozvole za rad,

7. kontakt podaci (elektronička pošta, telefon, faks).

(6) Podaci iz stavka 5. točke 2., 3. i 4. ovoga članka javno se objavljuju u skladu s člankom 1. stavkom 2. ovog Pravilnika.

REGISTAR DRUŠTAVA, PODRUŽNICA I FIZIČKIH OSOBA IZ DRUGIH DRŽAVA ČLANICA KOJE IMAJU PRAVO OBAVLJATI POSLOVE ZASTUPANJA U OSIGURANJU I POSREDOVANJA U OSIGURANJU I REOSIGURANJU NA PODRUČJU REPUBLIKE HRVATSKE NEPOSREDNO ILI PREKO PODRUŽNICE

Članak 11.

(1) U registru društava, podružnica i fizičkih osoba iz drugih država članica koje imaju pravo neposredno obavljati poslove zastupanja u osiguranju i posredovanja u osiguranju i reosiguranju na području Republike Hrvatske vode se sljedeći podaci:

1. RBS,

2. naziv/ime i prezime,

3. sjedište/prebivalište subjekta,

4. nadležno nadzorno tijelo,

5. registracijski broj subjekta,

6. adresa on-line registra u koji je subjekt upisan,

7. vrste osiguranja u kojima subjekt ima pravo obavljati poslove zastupanja u osiguranju odnosno posredovanja u osiguranju i reosiguranju na području Republike Hrvatske, ako je primjenjivo,

8. datum i klasa zaprimanja obavijesti nadležnog nadzornog tijela.

(2) Podaci iz stavka 1. točke 2., 3., 4., 5. i 7. ovoga članka javno se objavljuju u skladu s člankom 1. stavak 2. ovog Pravilnika.

(3) U registru društava, podružnica i fizičkih osoba iz drugih država članica koji imaju pravo obavljati poslove zastupanja u osiguranju i posredovanja u osiguranju i reosiguranju na području Republike Hrvatske preko podružnice, uz podatke iz stavka 1. ovog članka, vode se i sljedeći podaci:

1. RBS,

2. tvrtka i sjedište matičnog društva,

3. ime i prezime odgovorne osobe u podružnici.

(4) Podaci iz stavka 3. točke 2. i 3. ovoga članka javno se objavljuju u skladu s člankom 1. stavkom 2. ovog Pravilnika.

REGISTAR DRUŠTAVA, PODRUŽNICA I FIZIČKIH OSOBA IZ REPUBLIKE HRVATSKE KOJE IMAJU PRAVO OBAVLJATI POSLOVE ZASTUPANJA U OSIGURANJU I POSREDOVANJA U OSIGURANJU I REOSIGURANJU NA PODRUČJU DRUGE DRŽAVE ČLANICE NEPOSREDNO ILI PREKO PODRUŽNICE

Članak 12.

(1) U registru društava, podružnica i fizičkih osoba iz Republike Hrvatske koje imaju pravo neposredno obavljati poslove zastupanja u osiguranju i posredovanja u osiguranju i reosiguranju na području druge države članice vode se sljedeći podaci:

1. naziv/ime i prezime,

2. sjedište/prebivalište subjekta,

3. vrste osiguranja u kojima subjekt ima pravo obavljati poslove zastupanja u osiguranju odnosno posredovanja u osiguranju i reosiguranju na području druge države članice, ako je primjenjivo,

4. država u kojoj subjekt ima pravo obavljati poslove zastupanja u osiguranju odnosno posredovanja u osiguranju i reosiguranju,

5. datum i klasa zaprimanja obavijesti subjekta.

(2) U registru društava, podružnica i fizičkih osoba iz Republike Hrvatske koje imaju pravo obavljati poslove zastupanja u osiguranju i posredovanja u osiguranju i reosiguranju na području druge države članice preko podružnice, uz podatke iz stavka 1. ovog članka, vode se još i sljedeći podaci:

1. tvrtka i sjedište matičnog društva,

2. ime i prezime odgovorne osobe u podružnici.

DOSTAVA PODATAKA

Članak 13.

Subjekti upisa iz članka 2. točke 1. do 9. i točka 11. ovog Pravilnika dužni su bez odgađanja pisano obavijestiti Agenciju o uočenom netočnom podatku u registru i dostaviti točan podatak za upis u registar s dokumentacijom koja dokazuje navedenu promjenu te bez odgađanja pisano obavijestiti Agenciju o svakoj promjeni podatka koji se upisuje u registar iz ovoga Pravilnika. Subjekti upisa iz članka 2. točke 10. navedene obavijesti bez odgađanja dostavljaju Agenciji preko svog nadležnog nadzornog tijela.

PODACI KOJE AGENCIJA UPISUJE PO SLUŽBENOJ DUŽNOSTI

Članak 14.

(1) U registre propisane ovim Pravilnikom Agencija po službenoj dužnosti upisuje datum izdavanja/prestanka važenja dozvole odnosno podatke o fizičkim osobama kojima je izdala ovlaštenja za rad i podatke koje primi od nadležnog nadzornog tijela države članice.

(2) Agencija prestaje s javnom objavom podataka iz registra subjekta upisa iz članka 2. ovog Pravilnika kojem je oduzeta ili prestala važiti dozvola odnosno ovlaštenje za rad.

Članak 15.

(1) Stupanjem na snagu ovoga Pravilnika prestaje važiti Pravilnik o registrima ovlaštenih osoba za obavljanje poslova zastupanja u osiguranju i posredovanja u osiguranju i reosiguranju (»Narodne novine« broj 97/13).

(2) Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/16-04/11

Urbroj: 326-01-660-663-16-1

Zagreb, 12. veljače 2016.

Predsjednik Upravnog vijeća

Petar-Pierre Matek, v. r.